סידור הגר"א (הערץ)/הקדמת הערץ


הקדמה
באור החיבור הזה נראה אור בהיר הוא בשחקים והוא כוונת התפלה לפי מנהג אשכנז לפי מה שהאיר לנו רבינו הגדול רבן של כל בני הגולה הגאון החסיד רבינו הגר"א ז"ל בחיבוריו הנוראים מכי"ק ומהנדפסים עד כה כפי מה שחנני ה' י"ת לתקן ולסדר וללקט מדבריו הק' כפי המבואר הנה מעשה החיבור ותכונתו.

החיבור הזה כולל בו שלשה חלקים. 
 החלק הא'  - הוא חלק הנגלה מרבינו הגדול והקדוש זיע"א.
 החלק הב'  - הוא חלק הנסתר מרבינו הנ"ל.
 החלק הג'  - ביאורים על שני החלקים מאשר חנני האל ית"ש.

החלק הא' כולל בו שני שריגים:
 השריג האחד הוא הספר מעשה רב, כולל בו מנהגי רבינו הגר"א ז"ל כל אחד על מקומו.
 השריג השני הוא לקוטי דינים מהגר"א ז"ל אשר לקטתי מחיבוריו הקדושים על הש"ע במקום שכ' רבינו שכן נראה לו עיקר להלכה, וכתבתי מקור כל הדינים לפי מה שביארם רבינו בשולחן ערוך בהוספת נופך ליתר ביאור.

החלק הב' - חלק הנסתר - כולל בו גם כן שני שריגים:
 השריג הא' הוא סידור כ"י שנמצא מהעתק הגרד"ל. והוא נמצא תחת יד הרב הגדול מ' שמואל מאלצאן ז"ל בעל המחבר ספר ברק השחר ואמונה והשגחה ומסרם לידי בנו הרב הגדול מ' יצחק נ"י. ועל הכתב יד הנ"ל נמצא הסכמות מגאוני הזמן מה שקבלם הרב הגדול מהר"ש הנ"ל.
 השריג הב' הוא לקוטי הגר"א על פי סוד, מה שלקטתי מביאוריו בכ"י ובדפוס כפי האשר חנני האל ית"ש. ובתוכם ליקוט אחד אשר נמצא בהעתק הרד"ל על שמ"ע. ונזכר בהסכמות הגאונים הנ"ל.

החלק השלישי הם הביאורים שחנני ה' ית"ש על שני החלקים הנ"ל ויש בו שלשה שריגים:
 השריג הא' - ביאורים על מעשה רב להראות מקור כל הדברים כפי מה שעלה במצודתי בעזה"י.
 השריג הב' - הם שני ביאורים על חלק הנסתר. 
 הביאור האחד נקרא בשם שער נפתלי והוא ביאור על דברי רבינו לפי הבנתם הפשוט על פי דרכי קבלת האריז"ל. רבים מאשר מצאתי מביאורו בנו של רבינו הגאון ר' אברהם ז"ל ובמקומות רבים השגתי עליו להראות ב"ה הביאור היותר פשוט בדברי רבינו והאמת יורה דרכם בעז"י, ופעמים רבות הראיתי מקור לדברי רבינו מדברי האריז"ל.
 הביאור השני  נקרא בשם אמרי שפר. והוא ביאור הכוונות הנ"ל להראות הדרך הישר בהבנת העניינים על פי חקירה האמיתית מובן(?) לשכל האנושי מיוסדים כולם על אדני פז כפי המקובל לנו ממקורות נאמנים, הן המה רבינו הגדול הגר"א ז"ל בפנינים המפוזרים בדבריו, אחת הנה ואחת הנה בחיבוריו המסולאים בפז, ורבינו הגדול ר' מח"ל ז"ל בחיבוריו הנפלאים, ורבינו הגדול מהר"ח מוואלזין ז"ל -- מכולם שאבתי מבור מים חיים וזר לא יעבור בתוכם.  וכולם על אדני אמת הטבעו בעה"י ובה' בטחתי כי כל אשר ירצה להביט אל האור בעינא פקיחא ימצא בו(?) טוב טעם ודעת ב"ה.

ואני תפלה לאל ית"ש שיהי' נא אמרי לרצון לפני אדון כל ולפני אנשים יראי ה' וחושבי שמו. ובהקדמה הקטנה הזאת יצאתי ידי חובתי לומר כל דבר בשם אומרו ויקויים בנו מאמר חז"ל כל האומר דבר בשם אומרו מביא גאולה לעולם, ונזכה כולנו לביאת משיח צדקינו כעתירת כל ישראל ובתוכם גם אנכי.